ใต้ร่มพระบารมี
ใต้ร่มพระบารมี เป็นละครชุดพิเศษที่ได้แรงบันดาลใจมาจากพระอัจฉริยภาพและแนวพระราชดำริของ พระบาทสมเด็จพระปรมินทรมหาภูมิพลอดุลยเดช มาสร้างเป็นละครโทรทัศน์ถึง 9 เรื่อง ในปี พ.ศ. 2559 ละครพิเศษชุด "ใต้ร่มพระบารมี" นั้นสร้างเป็นละครพิเศษเพื่อร่วมน้อมรำลึกถึงพระมหากรุณาธิคุณอย่างหาที่สุดมิได้ของพระองค์ ถวายความอาลัยแด่ พระบาทสมเด็จพระปรมินทรมหาภูมิพลอดุลยเดช
ละครพิเศษชุด "ใต้ร่มพระบารมี" ได้ถูกนำมาสร้างเป็นละครโทรทัศน์ จบในตอนเดียวในแต่ละเรื่อง ซึ่งจะออกอากาศทางสถานีโทรทัศน์สีกองทัพบกช่อง 7 ปลายปี พ.ศ. 2559
ละครชุด ใต้ร่มพระบารมี ออกอากาศทางสถานีโทรทัศน์สีกองทัพบกช่อง 7 ผลิตโดย บริษัท พอดีคำ เอ็นเตอร์เทนเม้นท์ จำกัด , บริษัท มุมใหม่ จำกัด , บริษัท ดีด้า วิดีโอ โปรดักชั่น จำกัด , บริษัท กันตนา มูฟวี่ ทาวน์ 2002 จำกัด , บริษัท ดาราวิดีโอ จำกัด , บริษัท ดูมันดี จำกัด , บริษัท มีเดีย สตูดิโอ จำกัด , บริษัท ป๊าสั่งย่าสอน จำกัด , และ บริษัท สามัญการละคร จำกัด ทุกวันจันทร์-พุธ เวลา 20:30 - 22:15 น. , วันพฤหัสบดี เวลา 21:20 - 23:25 น. และวันศุกร์ เวลา 20:05 - 20:15 น. และรับชมต่อเนื่องในเวลา 20:50 - 22:30 น. และวันเสาร์-อาทิตย์ เวลา 20:30 - 22:30 น. ออกอากาศตั้งแต่วันที่ 2 ธันวาคม - 10 ธันวาคม พ.ศ. 2559ครูของแผ่นดิน ละครเรื่องนี้จะมีเรื่องราวเกี่ยวกับครูศิลปะผู้ยึดมั่นในพระบรมราโชวาท และพระราชดำรัสของในหลวงรัชกาลที่ ๙ จึงพยายามดึงกลุ่มนักเรียนยากจนให้ห่างไกลจากยาเสพติด และอบายมุข โดยตั้งวงหมอลำขึ้นเพื่อรวมกลุ่มลูกศิษย์ให้มาฝึกเล่นดนตรี อีกทั้งยังรับงานต่าง ๆ เพื่อให้เด็ก ๆ มีรายได้แม้จะมีอุปสรรคจากกลุ่มอันธพาลที่หาว่าเขาไปขวางเส้นทางทำกิน และความหลงระเริงในชื่อเสียงของเด็กบางคน แต่เขาก็ยังตั้งมั่นในความดีจนผ่านพ้นอุปสรรคต่าง ๆ และนำพาให้ลูกศิษย์มีชีวิตที่ดี และตั้งมั่นในความดีเช่นเขาตลอดไป
ทางของพ่อ ละครเรื่องนี้จะนำเสนอแนวพระราชดำริเรื่องการใช้ชีวิตอย่างพอเพียง และความสามัคคี โดยเป็นเรื่องราวความขัดแย้งหลากหลายรูปแบบ ที่เกิดขึ้นในหมู่บ้านกลางหุบเขาและดูทีท่าว่าจะไม่มีทางประสาน แต่เมื่อหลวงพ่อผู้เป็นศูนย์รวมจิตใจของทุกคนตกอยู่ในอันตรายจากเหตุการณ์น้ำป่าไหลหลาก ทุกคนจึงยอมลดทิฐิและหันมาร่วมแรงร่วมใจกันจนสามารถช่วยหลวงพ่อได้สำเร็จ หลังจากนั้นทุกคนเลยยอมเปิดใจ และปรับความเข้าใจกันเพื่อให้หมู่บ้านแห่งนี้กลับมามีความสุขอีกครั้ง
คลื่นแห่งศรัทธา ละครเรื่องนี้จะมีเรื่องราวเกี่ยวกับชายหนุ่มผู้มีอดีตอันเลวร้ายจนกลายเป็นคนกลัวทะเล เขามีปัญหากับพ่อ เพียงเพราะเขาไม่ยอมเป็นนักกีฬาเรือใบเพื่อสานฝันของพ่อที่ประสบอุบัติเหตุจนหมดโอกาสเป็นนักกีฬา จนกระทั่งเขาได้แรงบันดาลใจจากพระอัจฉริยภาพการทรงเรือใบของในหลวง รัชกาลที่ ๙ เขาจึงใช้ความเพียรในการฝึกหัด และแข่งเรือใบ แม้จะไม่สำเร็จในเป้าหมายที่วางไว้ แต่เขาก็สามารถเอาชนะความกลัว และปรับความเข้าใจกับพ่อได้ในที่สุด
เพลงแห่งแสงตะวัน ละครเรื่องนี้จะมีเรื่องราวเกี่ยวกับชีวิตอันพลิกผันของนักดนตรีหนุ่มฝีมือเยี่ยมที่ประสบอุบัติเหตุที่มือจนไม่สามารถเล่นดนตรีได้อีก เขาท้อแท้ และหมดหวัง ถึงขั้นจะจบชีวิตตัวเอง จนกระทั่งวันหนึ่งเขาได้พบกับนักดนตรีตาบอดที่รับจ้างเล่นดนตรีอย่างมีความสุข โดยมีบทเพลงพระราชนิพนธ์ที่เป็นดั่งน้ำทิพย์ชโลมจิตใจ ทำให้เขาได้ตระหนักถึงคุณค่าของชีวิต และพร้อมที่จะลุกขึ้นสู้อีกครั้ง
เพียงพอที่พอเพียง ละครเรื่องนี้จะนำเสนอหลักปรัชญาความพอเพียงตามแนวพระราชดำริ โดยเป็นเรื่องราวของคุณหนูไฮโซ ผู้ใช้ชีวิตอย่างฟุ้งเฟ้อ ไม่รู้จักคุณค่าของเงิน จนวันหนึ่งเมื่อธุรกิจของครอบครัวเกือบล้มละลาย เธอมืดแปดด้านจนเกือบเลือกทางเดินที่ผิดพลาด ยังดีที่เธอได้รับคำชี้แนะและการช่วยแก้ปัญหาของทันตแพทย์หนุ่มผู้มาจากครอบครัวสมถะ ใช้ชีวิตอย่างพอเพียง เพราะได้แรงบันดาลใจมาจากพระราชจริยวัตรของในหลวง รัชกาลที่ ๙ เธอจึงเรียนรู้ที่จะทำงานและอดออมเพื่อก้าวผ่านอุปสรรคครั้งนี้ไปให้ได้
แสงสุดท้าย ละครเรื่องนี้จะมีเรื่องราวเกี่ยวกับเด็กหนุ่มผู้มีพรสวรรค์ด้านศิลปะจึงเป็นความหวังของพ่อที่ตาบอด แต่ทว่าความสัมพันธ์ของพ่อลูกกลับพังทลาย เมื่อเขาเลือกคบเพื่อนที่อยู่ในกลุ่มอันธพาลกระทั่งถึงวันที่ในหลวง รัชกาลที่ ๙ เสด็จสวรรคต พร้อมกับที่เขาต้องสูญเสียพ่อเขาจึงพูดเตือนสติจนกลุ่มนักเรียนอันธพาลยอมกล่าวปฏิญาณจะไม่ยกพวกตีกันอีกเพื่อถวายความจงรักภักดี ส่วนเขาตัดสินใจบวชและตั้งใจจะปั้นพระประธานในโบสถ์ซึ่งเป็นงานที่พ่อทิ้งไว้ให้สำเร็จ แฝงแง่คิดที่ว่า ไม่มีคำว่าสายเกินไปสำหรับการเริ่มต้นทำความดี
อาทิตย์อับแสง ละครเรื่องนี้จะนำเสนอนำเสนอเรื่องราวของกลุ่มชาวเขาที่ต่อต้านแนวพระราชดำริที่ต้องการส่งเสริมให้เลิกปลูกฝิ่น และปลูกพืชเศรษฐกิจทดแทน แต่เหล่าชาวเขาไม่ยอมรับเพราะไม่แน่ใจว่าจะทำได้จริงกระทั่ง นายพล ที่สั่งให้พวกเขาปลูกฝิ่นเข้ามายึดหมู่บ้าน เพื่อเป็นที่มั่นในการปะทะกับตำรวจตระเวนชายแดน ทำให้พวกชาวเขาต้องหนีตาย แต่พวกเขากลับได้รับการดูแลและรักษาเป็นอย่างดีจากเหล่าแพทย์ของในหลวง รัชกาลที่ ๙ จนเมื่อเหตุการณ์สงบลง กลุ่มชาวเขาจึงหันมาปลูกพืชเมืองหนาวทดแทนตามแนวพระราชดำริ ทำให้ความเป็นอยู่ดีขึ้น พวกเขาจึงเล่าขานความดีของในหลวง รัชกาลที่ ๙ ถ่ายทอดจากรุ่นสู่รุ่นตราบนานเท่านาน
จากฟากฟ้าสุราลัย ละครเรื่องนี้จะมีเรื่องราวเกี่ยวกับเด็กสามคนที่คิดด้วยใจซื่อบริสุทธิ์ว่าในหลวง รัชกาลที่ ๙ ทรงเปรียบดั่งเทวดาที่สามารถช่วยเหลือผู้คนได้ ทั้งสามจึงส่งจดหมายขอความช่วยเหลือด้วยความหวังเพียงน้อยนิด เพราะคิดว่าพวกตนเป็นเพียงประชาชนผู้ต่ำต้อย แต่ในที่สุด เทวดาของพวกเขาก็ประทานพรกลับมาทั้งทุนทรัพย์และกำลังใจ จนเด็ก ๆ มีชีวิตที่ดีขึ้น ทั้งสามคนต่างสำนึกในพระมหากรุณาธิคุณ และพร้อมบอกเล่าถึงพระเมตตาของพระองค์ที่ทรงมีต่อพสกนิกร
จงรักภักดี ละครเรื่องนี้จะมีเรื่องราวเกี่ยวกับโครงการตามแนวพระราชดำริต่าง ๆ ผ่านการเดินทางของหนุ่มชาวอาข่าจากจังหวัดทางภาคเหนือสู่กรุงเทพมหานคร เพื่อถวายพระพรในหลวง รัชกาลที่ ๙ พร้อมเพื่อนร่วมทางเก้าคนที่มีจุดหมายเดียวกันโดยไม่ได้นัดหมาย ท่ามกลางข่าวลือถึงพระอาการประชวรหนักของพระองค์ ก่อเกิดความขัดแย้งขึ้นระหว่างผู้ร่วมทาง แต่เมื่อได้รับฟังคำแถลงการณ์ถึงการเสด็จสวรรคตของพระองค์ท่าน ทุกคนต่างเศร้าโศกเสียใจ และยุติการทะเลาะเบาะแว้งหันมาปรองดองกันโดยร่วมเดินทางมาถึงบริเวณพระบรมมหาราชวัง เพื่อถวายสักการะพระบรมศพเป็นครั้งสุดท้าย พร้อมทั้งตั้งปณิธานที่จะทำดี และเจริญรอยตามคำสอนของพระองค์ตลอดไป